Predkladacia správa
Podnet
Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Slovenskej republiky v znení neskorších predpisov predseda Národnej rady Slovenskej republiky požiadal vládu Slovenskej republiky o zaujatie stanoviska k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov (tlač 289).
Na rokovanie vlády Slovenskej republiky materiál predkladá z hľadiska vecnej príslušnosti minister dopravy, pôšt a telekomunikácií.
Stručný obsah
Cieľom navrhovanej právnej úpravy je založenie akciovej spoločnosti, ktorej zakladateľom je Slovenská republika, v mene ktorej koná Ministerstvo dopravy, pôšt a telekomunikácií SR.
Zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení zákona č. 580/2003 Z. z. ustanovoval zriadenie právnickej osoby, ktorá by plnila úlohy smerujúce k využitiu dopravnej infraštruktúry vo verejných prístavoch v záujme rozvoja vnútroštátnej a medzinárodnej vodnej dopravy. Vzhľadom na problémy so zriadením príspevkovej organizácie daná právna úprava rieši túto problematiku vytvorením akciovej spoločnosti, čím dôjde k zefektívneniu a optimalizácii prevádzkovania majetku štátu vo verejných prístavoch Slovenskej republiky v podmienkach komerčného prostredia.
Navrhovaný zákon upravuje založenie, vznik a právne pomery akciovej spoločnosti. Ďalej upravuje spôsob nakladania s prioritným majetkom vo vlastníctve štátu nevyhnutným pre činnosť a rozvoj verejných prístavov v zaujme zvyšovania podielu vodnej dopravy na výkonoch nákladnej dopravy. Niektoré podmienky založenia sú v porovnaní s platnou úpravou Obchodného zákonníka špecifické. Ide napríklad o postup pri oceňovaní nepeňažného vkladu, prechod vlastníckeho práva k predmetu vkladu a pod.
Stanovisko
Ministerstvo dopravy, pôšt a telekomunikácií Slovenskej republiky má k predloženému poslaneckému návrhu zákona tieto pripomienky:
•	V čl. I v úvodnej vete je potrebné slová „zo dňa 23. 3. 2007/2007 Z. z.“ nahradiť slovami „č. 193/2007 Z. z.“.
•	K čl. I bod 3 – V poznámke pod čiarou k odkazu 3g je potrebné namiesto úplnej citácie uviesť skrátenú citáciu. Rovnako v čl. I bod 4 v poznámke pod čiarou k odkazu 3p.
•	K čl. I bod 4 – V § 6b ods. 6 je potrebné za slovo „účasť“ doplniť slovo „štátu“.
•	K čl. I bod 5 – V úvodnej vete je potrebné slová „ktorý znie“ nahradiť slovami „ktorý vrátane nadpisu znie“. Rovnako v čl. I bod 6 v úvodnej vete.
•	K čl. I bod 5 – Upozorňujeme na to, že podľa § 43a uvedené prechodné ustanovenie má byť účinné od 1. januára 2009, ale podľa čl. II predložený návrh zákona ako celok má nadobudnúť účinnosť 1. januára 2008. Ak je zámerom oddialiť účinnosť ustanovenia § 43a, je potrebné túto skutočnosť vyjadriť v čl. II. Ak nie je zámerom oddialenie účinnosti uvedeného ustanovenia, je potrebné v nadpise pod § 43a rok „2009“ nahradiť rokom „2008“.
•	K čl. I bod 6 – V nadpise pod § 44a je potrebné doplniť na koniec slová „k úprave účinnej od 1. januára 2008“.
•	V osobitnej časti dôvodovej správy v čl. I bod 1 je potrebné slová „vypúšťajú odseky 5 a 6“ nahradiť slovami „vypúšťa odsek 5“ v súlade s návrhom zákona.
Ministerstvo dopravy, pôšt a telekomunikácií Slovenskej republiky odporúča vláde Slovenskej republiky podporiť poslanecký návrh s poukázaním na pripomienky uvedené v tomto stanovisku, ktoré bude potrebné doriešiť v ďalšom legislatívnom procese v Národnej rade Slovenskej republiky.